-----------------------------------------------------------------------
  11. สรุปฐานะการเงินและผลการดำเนินงาน

  -----------------------------------------------------------------------

  11.1 สรุปรายงานการสอบบัญชี

  งบการเงินของบริษัท ซีเฟรชอินดัสตรี จำกัด (มหาชน) และบริษัทย่อย
  แสดงฐานะการเงินและผลการดำเนินงานการเปลี่ยนแปลงในส่วนของผู้ถือหุ้นและกระแสเงินสด ณ
  วันที่ 31 ธันวาคม 2546 และ 2545 และ 2544
  โดยถูกต้องตามที่ควรในสาระสำคัญตามหลักการบัญชีที่รับรองโดยทั่วไป

  ผู้สอบบัญชีได้ปฏิบัติงานตรวจสอบตามมาตรฐานการสอบบัญชีที่รับรองทั่วไป ซึ่งกำหนดให้ต้อง
  วางแผนและปฏิบัติงาน
  เพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
  การตรวจสอบรวมถึงการใช้วิธีทดสอบหลักฐานประกอบรายการทั้งที่เป็นจำนวนเงิน
  และการเปิดเผยข้อมูลในงบการเงินการประเมินความเหมาะสมของหลักการบัญชีที่ กิจการใช้
  และการประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัด ทำขึ้น
  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
  เชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสม
  และแสดงความเห็นในงบการเงินแบบไม่มีเงื่อนไข ในปี 2546
  มีข้อสังเกตเกี่ยวกับสินค้าคงเหลือส่วนหนึ่ง ซึ่งจัดเก็บอยู่ในคลังสินค้าของบริษัทฯ
  มาเป็นระยะเวลาหนึ่งแล้ว บริษัทฯ ได้บันทึกค่าเผื่อมูลค่าสินค้าลดลงเป็นจำนวนเงินรวม 352
  ล้านบาท ทั้งนี้ฝ่ายบริหารของบริษัทฯ คาดคะเนจากแผนการตลาดว่าบริษัทฯ
  จะสามารถจำหน่ายสินค้าสำเร็จรูปออกไปได้เป็นจำนวนมากในปีหน้า
  และจากมาตรการการจัดเก็บรักษาสินค้าของบริษัทฯ ที่มีมาตรฐาน ฝ่ายบริหารของบริษัทฯ
  เชื่อว่าจำนวนค่าเผื่อดังกล่าวเพียงพอแล้ว

[]

[]

[]

[]

[]

[]

11.4 คำอธิบายและวิเคราะห์ฐานะการเงินและผลการดำเนินงาน

  1. ผลการปฏิบัติตามแผนการดำเนินธุรกิจ

  - ไม่มี -

  2. ผลการดำเนินงาน

  2.1 ภาพรวมผลการดำเนินงานที่ผ่านมา

  ในรอบปีที่ผ่านมาอุตสาหกรรมส่งออกกุ้งแช่แข็งยังคงมีการแข่งขันสูงมาก
  ทำให้รายได้จากการขายของบริษัทลดลงจาก 2,976.80 ล้านบาท ในปี 2545 เป็น 2,756.11
  ล้านบาท ในปี 2546 กำไรสุทธิลดลงจาก 40.43 ล้านบาท ในปี 2545 เป็นขาดทุน 38.85
  ล้านบาท ในปี 2546 โดยมีผลกำไรสุทธิก่อนการสำรองค่าเผื่อมูลค่าสินค้าลดลงเป็นเงิน 192.51
  ล้านบาท ในปี 2545 และ 161.45 ล้านบาท ในปี 2546 (ในปี 2545 และ 2546 บริษัทฯ
  ได้ตั้งสำรองเผื่อมูลค่าสินค้าลดลงเป็นเงิน 152.08 ล้านบาท และ 200.31 ล้านบาท
  ตามลำดับ) ซึ่งสาเหตุมาจากค่าเงินบาทแข็งตัวขึ้น เมื่อเทียบกับเงินดอลลาร์สหรัฐ
  รวมถึงต้นทุนการเลี้ยงกุ้งที่ต่ำกว่าของประเทศคู่แข่ง เช่น จีน และเวียดนาม
  และปัจจัยทางด้านอื่นๆ เช่น กฎระเบียบการนำเข้า
  และอัตราภาษีนำเข้าที่กำหนดไว้สูงของกลุ่มประเทศสหภาพยุโรป

  2.2 ผลการดำเนินงานที่ผ่านมา

  2.2.1 รายได้จากการขาย

  รายได้จากการขายของบริษัทฯ ลดลงจาก 2,976.80 ล้านบาท ในปี 2545 เป็น 2,756.11
  ล้านบาท ในปี 2546 ทั้งนี้เนื่องจากการลดลงของราคาขาย การแข็งตัวของค่าเงินบาท
  รวมถึงต้นทุนการเลี้ยงกุ้งที่ต่ำกว่าของประเทศคู่แข่ง เช่น จีน และเวียดนาม
  ซึ่งทำให้ไม่สามารถแข่งขันทางด้านราคาเมื่อเปรียบเทียบกับประเทศคู่แข่ง และปัจจัยทางด้านอื่นๆ
  เช่น กฎระเบียบการนำเข้า และอัตราภาษีนำเข้าที่กำหนดไว้สูงของกลุ่มประเทศสหภาพยุโรป
  ข่าวกรณีที่ประเทศสหรัฐอเมริกายื่นฟ้องให้ไต่สวนการทุ่มตลาดกุ้งของประเทศที่ส่งกุ้งเข้าไปในสหรัฐอเมริกา
  ซึ่งรวมทั้งไทยด้วย

  2.2.2 รายได้อื่น

  - ไม่มี -

  2.2.3 ต้นทุนและค่าใช้จ่ายในการขายและบริหาร

  ต้นทุนขายในปี 2546 และ 2545 คิดเป็นร้อยละ 86.50 และ 85.76 ของยอดขาย ตามลำดับ
  ต้นทุนส่วนใหญ่ของผลิตภัณฑ์ ได้แก่ วัตถุดิบ (กุ้ง) ค่าแรง วัสดุบรรจุหีบห่อ และค่าไฟฟ้า
  สำหรับค่าใช้จ่ายขายและบริหารที่สำคัญ คือ ค่าระวางขาออก
  โดยค่าใช้จ่ายดังกล่าวจะผันแปรไปในทิศทางเดียวกันกับรายได้จากการขาย

  2.2.4 กำไร

  กำไรสุทธิของบริษัทฯ ลดลงจาก 40.43 ล้านบาท ในปี 2545 เป็น ขาดทุน 38.85 ล้านบาท
  ในปี 2546 กำไร (ขาดทุน) สุทธิ เปรียบเทียบกับรายได้จากการขายเท่ากับร้อยละ 1.36 และ
  (1.41) ในปี 2545 และ 2546 ตามลำดับ และกำไรสุทธิ (ขาดทุน) เป็นร้อยละ 1.34 และ
  (1.38) ในปี 2545

  และ 2546 เมื่อเปรียบเทียบกับรายได้รวม สาเหตุที่ทำให้บริษัทฯ
  มีผลขาดทุนเป็นผลมาจากการตั้งค่าเผื่อมูลค่าสินค้าลดลงเป็นเงิน 200.31 ล้านบาท
  และการลดลงของยอดขาย

  2.2.5 อัตราผลตอบแทนต่อผู้ถือหุ้น

  บริษัทไม่มีการจ่ายเงินปันผล จากผลประกอบการของปี 2546 เนื่องจากมีผลขาดทุน
  ซึ่งเป็นไปตามนโยบายของบริษัทฯ

  3. ฐานะการเงิน

  3.1 สินทรัพย์

  3.1.1 ส่วนประกอบของสินทรัพย์

  บริษัทฯ มีสินทรัพย์รวม 2,461.47 ล้านบาท ลดลงจากปี 2545 เป็นจำนวน 331.36 ล้านบาท
  เป็นผลมาจากการลดลงของสินทรัพย์หมุนเวียน ได้แก่ เงินสด
  เงินลงทุนชั่วคราว-หลักทรัพย์เผื่อขาย ลูกหนี้การค้าและสินค้าคงเหลือสุทธิ
  ทั้งนี้บริษัทมีสัดส่วนของสินทรัพย์หมุนเวียนเป็นร้อยละ 81.76 และส่วนของที่ดิน อาคาร
  และอุปกรณ์ เป็นร้อยละ 16.03 ของสินทรัพย์รวม

  3.1.2 ลูกหนี้

  บริษัทฯ มีลูกหนี้การค้ารวม 110.49 ล้านบาท ณ วันที่ 31 ธันวาคม 2546 ลดลงจากปี 2545
  ซึ่งมีลูกหนี้การค้าเท่ากับ 153.26 ล้านบาท โดยเกือบทั้งหมด เป็นลูกหนี้ที่คงค้างชำระไม่เกิน 1
  เดือน มีลูกหนี้ที่ค้างชำระเกิน 12 เดือน เพียง 1.4 ล้านบาท ซึ่งบริษัทฯ
  ได้ตั้งค่าเผื่อสำรองหนี้สูญไว้แล้ว โดยพิจารณาจากประสบการณ์ในการเก็บหนี้
  และตามสถานะปัจจุบันของลูกหนี้คงค้าง ณ วันที่ในงบดุล

  3.2 สภาพคล่อง

  3.2.1 กระแสเงินสด

  บริษัทฯ มีกระแสเงินสดจากกิจกรรมดำเนินงานเป็นยอดบวก 202.5 ล้านบาท แต่บริษัทฯ
  มีผลขาดทุนสุทธิ 38.8 ล้านบาท ซึ่งสาเหตุมาจากการบันทึกค่าเผื่อมูลค่าสินค้าคงเหลือลดลง
  จำนวน 200.31 ล้านบาท เนื่องจากบริษัทฯ
  ได้ซื้อวัตถุดิบที่มีราคาต่ำมาผลิตสินค้าเพื่อเก็บไว้ในสต๊อคในปีที่ผ่านมา เพื่อสร้าง
  ข้อได้เปรียบในการแข่งขันทางต้นทุนสินค้า บริษัทฯ มีกระแสเงินสดในกิจกรรมลงทุนเป็นยอดบวก
  23.60 ล้านบาท เนื่องจากมีการรับเงินจากการจำหน่ายเงินลงทุน จำนวน 36.02 ล้านบาท
  บริษัทฯ มีกระแสเงินสดจากกิจกรรมจัดหาเงินติดลบ 227.56 ล้านบาท
  เนื่องจากได้มีการตัดภาระหนี้เงินกู้แพ๊คกิ้งเครดิตและเงินเบิกเกินบัญชีบางส่วน
  เพื่อลดค่าใช้จ่ายดอกเบี้ย

  3.2.2 อัตราส่วนสภาพคล่อง

  บริษัทฯ มีอัตราส่วนสภาพคล่องเพิ่มขึ้นจาก 1.63 เท่าในปี 2545 เป็น 1.76 เท่าในปี 2546
  แต่มีอัตราส่วนสภาพคล่องหมุนเร็วลดลงจาก 0.23 เท่าในปี 2545 มาเป็น 0.12 เท่าในปี
  2546 ซึ่งเป็นผลมาจากการ ลดลงของลูกหนี้การค้าและการจำหน่ายเงินลงทุนของบริษัทฯ
  ทั้งนี้บริษัทฯ มีอัตราการหมุนเวียนของลูกหนี้เพิ่มขึ้นจาก 12.87 เท่าในปี 2545 มาเป็น 14.62
  เท่าในปี 2546 และระยะเวลาการเก็บหนี้ถัวเฉลี่ยลดลงจาก 28 วันในปี 2545 มาเป็น 25 วัน
  ในปี 2546
  ซึ่งแสดงถึงประสิทธิภาพในการบริหารลูกหนี้การค้าและความสามารถในการเรียกเก็บเงินที่ดีขึ้นจากปีก่อน
  เนื่องจากฝ่ายบริหารของบริษัทฯ เห็นว่าราคาวัตถุดิบในปีที่ผ่านมาอยู่ในระดับต่ำ
  บริษัทฯจึงมีการซื้อวัตถุดิบเข้ามาเก็บเป็นสต็อกจำนวนมาก อย่างไรก็ตาม
  จากสภาพสภาวะตลาดที่มีการแข่งขันสูงมาก ทำให้ยอดขายของบริษัทฯ ไม่เป็นไปตามเป้าหมาย
  บริษัทฯ ได้มีการตั้งค่าเผื่อมูลค่าสินค้าลดลง เป็นจำนวนเงินรวม 200.31 ล้านบาท
  สินค้ากุ้งแช่แข็งมีอายุเฉลี่ยประมาณ 1 ปี
  และคาดว่าสินค้าดังกล่าวจะสามารถจำหน่ายได้ไม่ต่ำกว่า 50 เปอร์เซ็นต์ ภายในปี 2547
  ซึ่งฝ่ายบริหารของบริษัทฯ เชื่อว่าจำนวนค่าเผื่อมูลค่าสินค้าลดลงดังกล่าวเพียงพอแล้ว
  เนื่องจากบริษัทฯ มีมาตรการการจัดเก็บรักษาสินค้าที่มีมาตรฐานสูง

  3.2.3 ระยะเวลาครบกำหนดของหนี้ระยะสั้น

  บริษัทฯ ไม่มีเงินกู้ที่ครบกำหนดชำระภายใน 1 ปี

  3.3 รายจ่ายลงทุน

  - ไม่มี -

  3.4 แหล่งที่มาของเงินทุน

  3.4.1 โครงสร้างเงินทุน

  บริษัทฯ มีอัตราส่วนหนี้สินต่อส่วนของผู้ถือหุ้นลดลงจาก 1.01 เท่าในปี 2545 มาเป็น 0.87
  เท่าในปี 2546 สาเหตุเนื่องจากการลดลงของหนี้สินรวม ซึ่งบริษัทฯ
  มีความสามารถในการชำระหนี้ได้มากขึ้น โดยลดความต้องการเงินทุนหมุนเวียนลงจากปีก่อน
  จำนวน 197.53 ล้านบาท
  หนี้สินที่ลดลงส่วนใหญ่เป็นหนี้สินระยะสั้นที่เกิดจากการตัดภาระเงินกู้แพ๊คกิ้งเครดิตและส่วนของเจ้าหนี้การค้าทั้งนี้อัตราส่วนหนี้สินต่อส่วนของผู้ถือหุ้น
  มีแนวโน้มจะลดลงอีกในอนาคต เนื่องจากบริษัทฯ จะมีการจำหน่าย
  สินค้าที่มีอยู่และนำเงินไปชำระหนี้สินระยะสั้นต่อสถาบันการเงินเพื่อลดต้นทุนของค่าใช้จ่ายดอกเบี้ย

  3.4.2 ส่วนของผู้ถือหุ้น

  ส่วนของผู้ถือหุ้นมีการเปลี่ยนแปลงลดลงจาก 1,389.89 ล้านบาท ในปี 2545 มาเป็น
  1,314.41 ล้านบาท ในปี 2546 ซึ่งมีผลมาจากการลดลงของกำไรสะสมที่ยังไม่จัดสรร
  และส่วนเกินทุนจากการเปลี่ยนแปลงมูลค่าเงินลงทุนลดลงจากปีก่อน
  (หมายเหตุประกอบงบการเงินข้อ 5)

  3.4.3 หนี้สิน

  หนี้สินรวมในปี 2546 เท่ากับ 1,147.06 ล้านบาท ลดลงจากปีก่อน 256.58
  ล้านบาทหรือร้อยละ 18.28 หนี้สินส่วนใหญ่ประกอบด้วยเงินเบิกเกินบัญชี
  และเงินกู้ยืมระยะสั้นจากสถาบันการเงิน 1,081.02 ล้านบาท เจ้าหนี้การค้า 23.22 ล้านบาท
  หนี้สินที่ลดลงเป็นผล มาจากบริษัทฯ มีภาพรวมทางกระแสเงินสดและสภาพคล่องทางการเงินที่ดีขึ้น
  ทำให้มีความสามารถในการชำระหนี้สินได้มากขึ้น
  โดยเฉพาะหนี้สินกับสถาบันการเงินที่เป็นเงินกู้ยืม สกุลเงินบาท

  4. ปัจจัยและอิทธิพลที่อาจมีต่อผลการดำเนินงานหรือฐานะการเงินในอนาคต

  ถึงแม้ว่า บริษัทฯ จะทุ่มเทเพื่อพัฒนาคุณภาพผลิตภัณฑ์อย่างจริงจังต่อเนื่อง
  มีการปรับปรุงขั้นตอนและกระบวนการผลิตนำเอาเทคโนโลยีและระบบงานที่ทันสมัยมาใช้
  มีบุคลากรที่มีความชำนาญ และทุ่มเทให้กับการทำงาน ทำให้ผลิตภัณฑ์ของบริษัทฯ
  เป็นที่ยอมรับในตลาดโลกตลอดมา แต่เนื่องจากกุ้งเป็นสินค้าทางการเกษตร
  ปริมาณและราคาของกุ้งขึ้นอยู่กับสภาพแวดล้อมทางธรรมชาติ
  และสภาวะเศรษฐกิจทั้งภายในและภายนอกประเทศ
  ซึ่งปัจจัยเหล่านี้จะมีผลกระทบต่อผลการดำเนินงานของบริษัทฯ แต่อย่างไรก็ตามบริษัทฯ
  ตระหนักถึงเรื่องดังกล่าวดีจึงติดตามข้อมูลข่าวสารอย่างใกล้ชิด
  พร้อมทั้งวิเคราะห์และปรับเปลี่ยนกลยุทธ์ให้สอดคล้องกับสภาพการณ์นั้นๆ
  ทำให้บริษัทฯสามารถดำเนินงานภายใต้ความเสี่ยงน้อยที่สุด และจากการที่บริษัทฯ
  มีรายได้จากการส่งสินค้าไปต่างประเทศเกือบทั้งหมด
  ในกรณีที่อัตราแลกเปลี่ยนเกิดการผันผวนมากจะส่งผลให้บริษัทฯ
  ไม่สามารถกำหนดต้นทุนสินค้าที่แน่นอนได้ บริษัทฯ
  ได้หาวิธีป้องกันความเสี่ยงที่เกิดจากอัตราแลกเปลี่ยนตลอดเวลา
  และได้พิจารณาเข้าทำสัญญาซื้อเงินตราต่างประเทศล่วงหน้า